Winkels se verkope kom weer byna tot halt in Maart | Netwerk24
Winkels se verkope kom weer byna tot halt in Maart
Deur Nellie Brand-Jonker 15 Mei 2019 14:29
Die groei in kleinhandelsverkope het in Maart weer byna tot stilstand gekom met reële groei van 0,2% jaar tot jaar.
Woolworths se aandeelprys het ook Woensdag gedaal. Foto: Verskaf
Die reële groei behels dat Statistieke Suid-Afrika die impak van prysstygings uit die syfers haal.
In die vorige twee maande het kleinhandelsverkope jaar tot jaar elke keer met 1,4% gestyg.
Die grootste bydraer tot die groei in Maart is van algemene handelaars afkomstig. Hul verkope het jaar tot jaar met 1,8% in reële terme gestyg.
Klerehandelaars se verkope, wat die tweede grootste bydraer is, het met 1,8% jaar tot jaar gedaal.
Kleinhandelaars wat meubels en huishoudelike toestelle verkoop, het jaar tot jaar verkopegroei van 1,9% behaal.
Kleinhandelsverkope het in die eerste kwartaal van 2019 met 1% jaar tot jaar gestyg.
Die genoteerde kleinhandelaars se aandeelpryse is al heel dag onder druk en het almal om en by 12:45 tot ’n laagtepunt vir die dag gesak. Dit is nie seker hoekom nie want die syfers van Statistieke Suid-Afrika is eers 13:00 uitgereik.
Mr Price se aandeelprys het die skerpste gedaal met 3% terwyl Woolworths amper ook met soveel gedaal het.
Truworths en The Foschini Group het ook met meer as 2% gedaal. Pepkor het met net meer as 1% gedaal.
Die koswinkelgroepe Shoprite, Spar en Massmart het met meer as 2% gedaal. Pick n Pay was minder as 1% laer.
Meer oor: Pick N Pay | Shoprite | Spar | Woolworths | Statistieke Suid-Afrika | Verkope | Kleinhandel | Winkelgroepe